ET Euroopa Liidu Teataja C 97/28

EUROOPA SÜSTEEMSETE RISKIDE NÕUKOGU OTSUS,

16. detsember 2015,

koordineerimise raamistiku kohta, mis käsitleb riikide makrotasandi usaldatavuspoliitika meetmetest teatamist asjaomaste asutuste poolt ning ESRNi arvamuste ja soovituste esitamist ning millega tunnistatakse kehtetuks otsus ESRN/2014/2

(ESRN/2015/4)

(2016/C 97/12)

EUROOPA SÜSTEEMSETE RISKIDE NÕUKOGU HALDUSNÕUKOGU,

võttes arvesse Euroopa Parlamendi ja nõukogu 24. novembri 2010. aasta määrust (EL) nr 1092/2010 finantssüsteemi makrotasandi usaldatavusjärelevalve kohta Euroopa Liidus ja Euroopa Süsteemsete Riskide Nõukogu asutamise kohta, (1) eelkõige selle artiklit 3,

võttes arvesse Euroopa Parlamendi ja nõukogu 26. juuni 2013. aasta määrust (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta, (2) eelkõige selle artiklit 458,

võttes arvesse Euroopa Parlamendi ja nõukogu 26. juuni 2013. aasta direktiivi 2013/36/EL, mis käsitleb krediidiasutuste tegevuse alustamise tingimusi ning krediidiasutuste ja investeerimisühingute usaldatavusnõuete täitmise järelevalvet, millega muudetakse direktiivi 2002/87/EÜ ning millega tunnistatakse kehtetuks direktiivid 2006/48/EÜ ja 2006/49/EÜ, (3) eelkõige selle artikleid 133, 134, 138 ja 139,

võttes arvesse Euroopa Süsteemsete Riskide Nõukogu 11. detsembri 2015. aasta soovitust ESRN/2015/1 kolmandate riikide suhtes võetud riskipositsioonide jaoks vastutsükliliste puhvrite määrade tunnustamise ja kehtestamise kohta, (4) eelkõige selle soovitusi A, B(3) ja C,

võttes arvesse Euroopa Süsteemsete Riskide Nõukogu 15. detsembri 2015. aasta soovitust ESRN/2015/2 piiriülese mõju hindamise ja makrotasandi usaldatavuspoliitika meetmete vabatahtliku kõigipoolsuse kohta, (5) eelkõige selle soovitusi B kuni D,

võttes arvesse Euroopa Süsteemsete Riskide Nõukogu 20. jaanuari 2011. aasta otsust ESRN/2011/1, millega võetakse vastu Euroopa Süsteemsete Riskide Nõukogu töökord, (6) eelkõige selle artiklit 6,

võttes arvesse Euroopa Süsteemsete Riskide Nõukogu 11. detsembri 2015. aasta otsust ESRN/2015/3 kolmandate riikide olulisuse hindamise kohta liidu pangandussüsteemile seoses vastutsüklilise puhvri määrade tunnustamise ja kehtestamisega, (7) eelkõige selle artiklit 4,

ning arvestades järgmist:

(1) Euroopa Süsteemsete Riskide Nõukogu (ESRN) vastutab makrotasandi finantsjärelevalve teostamise eest liidus. Selle osas on ESRNi eesmärk kaasa aidata liidu finantsstabiilsuse süsteemsete riskide, sh liiduvälist päritolu riskide, ärahoidmisele või nende leevendamisele. Selle ülesande osaks on ESRNi töö õigusnormide erinevuste ärakasutamise ja piiriülese mõju ärahoidmisel, mille saavutamiseks tagatakse samade või samaväärsete makrotasandi usaldatavusnõuete kohaldamine samadele liidus esinevatele riskidele. Makrotasandi usaldatavuspoliitika meetmete tulemuslikkuse tagamiseks peab ESRN eriti oluliseks kolme ülesannet. Nende teostamise pädevus tuleneb liidu õigusaktidest ja/või määrusest (EL) nr 1092/2010.

(2) Esiteks, direktiivi 2013/36/EL artikli 133 ja määruse (EL) nr 575/2013 artikli 458 alusel on ESRN pädev hindama makrotasandi usaldatavuspoliitika meetmete asjakohasust enne nende vastuvõtmist liikmesriigi või Euroopa Keskpanga (EKP) poolt.

(3) Teiseks, ESRN hindab konkreetsete makrotasandi usaldatavuspoliitika meetmete võimalikku ebasoodsat piiriülest ülekandumismõju ja juhul, kui asjaomaselt meetme algatanud asutuselt on saadud kõigipoolsuse taotlus, hindab kas liikmesriigi poolt võetud makrotasandi usaldatavuspoliitika meetmed tuleb vastu võtta liidus kõigipoolselt kooskõlas Euroopa Süsteemsete Riskide Nõukogu soovituses ESRN/2015/2 kehtestatud raamistikuga. Direktiivi 2013/36/EL artikli 134 ja määruse (EL) nr 575/2013 artikli 458 kohaselt võib liikmesriik taotleda ESRNilt muudele liikmesriikidele soovituste andmist seoses tema poolt võetud makrotasandi usaldatavuspoliitika meetmete kõigipoolsuse taotlusega. Oma pädevuse raames võib ESRN soovitada ka nende meetmete kõigipoolset ülevõtmist, mille vastuvõtmine on riigi valikul.

(4) Kolmandaks, ESRN aitab kaasa liiduülese sidususe saavutamisel seoses vastutsüklilise kapitalipuhvri määrade kohaldamisega kolmandate riikide riskipositsioonidele. Direktiivi 2013/36/EL artikkel 138 sätestab selge pädevuse anda soovitusi, mille eesmärgiks on tagada, et need vastutsüklilise kapitalipuhvri määrad oleksid piisavad, et kaitsta liidu asutusi ülemäärase krediidikasvu riski eest kolmandates riikides. Kooskõlas direktiivi 2013/36/EL artikliga 139 võib ESRN anda soovitusi ühtsuse saavutamiseks liikmesriikide vahel, kui nad kasutavad selles artiklis sätestatud pädevust kehtestada ja tunnustada kolmandate riikide riskipositsioonide jaoks vastutsüklilise kapitalipuhvri määrasid.

(5) Seoses ülesandega hinnata teatavate makrotasandi usaldatavuspoliitika meetmete asjakohasust enne nende vastuvõtmist, asutas ESRN hindamisrühma nende meetmete hindamise ning arvamuste ja soovituste ettevalmistamise pädevuses. Kuna ESRNi teisel ja kolmandal ülesandel on mitmeid ühiseid tahke esimese ülesandega, on soovitav laiendada olemasoleva hindamisrühma pädevust kõigile kolmele ülesandele. Hindamisrühma laiendatud pädevuse tõttu tuleb muuta ka hindamisrühma koosseisu, et kaasata suuremas ulatuses ekspertteadmisi. Lisaks sellele peavad teatavad hindamisrühma liikmed, kes määrati ametisse kooskõlas Euroopa Süsteemsete Riskide Nõukogu otsusega ESRN/2014/2, (8) jätkama oma ametiaja lõpuni.

(6) Et võimaldada ESRNil nende kolme ülesande täitmist, soovitatakse asjaomastel asutustel teavitada ESRNi makrotasandi usaldatavuspoliitika meetmetest, sh nendest, mis väljuvad liidu õigusaktides sätestatud nõuete piiridest. Teavitamisnõuded on sätestatud direktiivi 2013/36/EL artikli 129 lõikes 2, artikli 130 lõikes 2, artikli 131 lõigetes 7 ja 12, artiklis 133, artikli 134 lõikes 2, artikli 136 lõikes 7 ja artiklis 160 ning määruse (EL) nr 575/2013 artikli 99 lõikes 7 ja artiklis 458. Lisaks sellele soovitab soovitus ESRN/2015/2 asjaomastel asutustel teavitada ESRNi kõikidest vastuvõetud makrotasandi usaldatavuspoliitika meetmetest.

(7) Hindamisrühma tegevuskorraldus peab iga ülesande osas kajastama erinevaid tähtaegu, mida ESRN peab oma ülesannete täitmisel järgima. Eelkõige peab ESRN andma oma arvamused või soovitused kõnealuse meetme kohta ühe kuu jooksul teate saamisest kooskõlas direktiivi 2013/36/EL artikliga 133 ja määruse (EL) nr 575/2013 artikliga 458. ESRN seab eesmärgiks muuta soovitust ESRN/2015/2 kolme kuu jooksul nende meetmete kohta teate saamisest. Kui ESRN leiab, et vastutsüklilise kapitalipuhvri määra, mida kohaldatakse kolmandate riikide suhtes võetud riskipositsioonidele, tuleb käsitleda, seab ta eesmärgiks vastu võtta soovituse kolme kuu jooksul alates võimalikust kolmandat riiki puudutavast ülemäärase krediidikasvu ohust teadasaamisest.

(8) Otsus ESRN/2014/2 tuleb kehtetuks tunnistada ja asendada käesoleva otsusega, et hõlmata kaks täiendavat ülesannet hindamisrühma jaoks ja teha vastavad muudatused selle koosseisus,

ON VASTU VÕTNUD KÄESOLEVA OTSUSE:

Artikkel 1

Reguleerimisala

1. Käesoleva otsusega kehtestatakse ühtne menetlusraamistik ESRNi arvamuste ja soovituste vastuvõtmiseks, et järgida liidusiseste makrotasandi usaldatavuspoliitika meetmete vastuvõtmist lõikes 2 määratletud valdkondades.

2. Eelkõige on käesoleva otsuse eesmärgiks kehtestada menetlus makrotasandi usaldatavuspoliitika meetmete analüüsimiseks ja kohastel juhtudel järgmiste õigusaktide vastuvõtmiseks:

a. ESRNi soovitused ja arvamused riigisiseste makrotasandi usaldatavuspoliitika meetmetega kooskõlas direktiivi 2013/36/EL artikli 133 lõigetega 14 ja 15 ning määruse (EL) nr 575/2013 artikli 458 lõikega 4;

b. soovituse ESRN/2015/2 muutmine, et hõlmata täiendavad makrotasandi usaldatavuspoliitika meetmed, millest on teavitatud ja mis on soovitatud kõigipoolseks ülevõtmiseks muu hulgas direktiivi 2013/36/EL artikli 134 lõike 4 ja määruse (EL) nr 575/2013 artikli 458 lõike 8 alusel;

c. ESRNi soovitused konkreetse vastutsüklilise kapitalipuhvri määra kehtestamise ja tunnustamise kohta seoses kolmandate riikide suhtes võetud riskipositsioonidega kooskõlas muu hulgas direktiivi 2013/36/EL artiklitega 138 ja 139 (edaspidi „ESRNi soovitused konkreetsete kolmandate riikide CCB määrade kohta”).

Artikkel 2

Mõisted

Käesolevas otsuses kasutatakse järgmisi mõisteid:

1) „vastuvõtmine” – tähendus soovituse ESRN/2015/2 2. jao punktis 1;

2) „vastutsüklilise puhvri määr” – vastutsüklilise puhvri määr, mis on määratletud direktiivi 2013/36/EL artikli 128 lõikes 7;

3) „DARWIN” – ESRNi struktuurisisene dokumendihaldussüsteem;

4) „makrotasandi usaldatavuspoliitika meede” – tähendus soovituse ESRN/2015/2 2. jao punktis 1;

5) „teatis” – tähendus soovituse ESRN/2015/2 2. jao punktis 1;

6) „teavitav asutus” – asjaomane asutus, kes edastab ESRNile teatise;

7) „arvamus” – arvamus, mille ESRN võtab vastu pärast teatise saamist makrotasandi usaldatavuspoliitika meetme kohta kooskõlas direktiivi 2013/36/EL artikliga 133 ja määruse (EL) nr 575/2013 artikliga 458;

8) „kõigipoolsus” – tähendus soovituse ESRN/2015/2 2. jao punktis 1;

9) „soovitus” – soovitus, mille ESRN võtab vastu muu hulgas kooskõlas direktiivi 2013/36/EL artikli 133 lõikega 14, artikli 134 lõikega 4, artiklitega 138 ja 139 ning määruse (EL) nr 575/2013 artikliga 458;

10) „asjaomane meetme algatanud asutus” – tähendus soovituse ESRN/2015/2 2. jao punktis 1;

11) „asjaomane asutus” – tähendus soovituse ESRN/2015/2 2. jao punktis 1;

12) „asjaomane kolmanda riigi asutus” – tähendus soovituse ESRN/2015/1 2. jao punktis 1;

13) „kolmas riik” – tähendus soovituse ESRN/2015/1 2. jao punktis 1.

Artikkel 3

Makrotasandi usaldatavuspoliitika meetmete avaldamine

1. ESRNi teavitamisel mis tahes vastu võetud makrotasandi usaldatavuspoliitika meetmest käesoleva otsuse reguleerimisalas peavad asjaomased asutused kasutama ESRNi veebilehel avaldatud vorme. ESRNi sekretariaat avaldab asjaomaste asutuste poolt vastu võetud ja avaldatud makrotasandi usaldatavuspoliitika meetmed, millest on ESRNile teatatud. Teavitav asutus võib esitada taotluse mitte avaldada meetmeid finantsstabiilsuse kaalutlustel, mille ESRNi sekretariaadi juhataja võib heaks kiita.

2. Arvamused ja soovitused kooskõlas käesoleva otsusega, samuti nende muudatused, avaldatakse ESRNi veebilehel pärast nende heakskiitmist ESRNi haldusnõukogu poolt. Teavitav asutus võib esitada taotluse mitte avaldada arvamusi, soovitusi või nende muudatusi finantsstabiilsuse kaalutlustel, mille ESRNi sekretariaadi juhataja võib heaks kiita. Avalikud soovitused ja nende muudatused, mille adressaatideks on liikmesriikide asjaomased asutused, avaldatakse Euroopa Liidu Teatajas.

Artikkel 4

ESRNi arvamused ja soovitused riikide makrotasandi usaldatavuspoliitika meetmete kohta

1. Käesolevat artiklit kohaldatakse arvamuste ja soovituste suhtes artikli 1 lõike 2 punkti a tähenduses.

2. Teatise saamisel direktiivi 2013/36/EL artikli 133 või määruse (EL) nr 575/2013 artikli 458 kohaselt edastab ESRNi sekretariaat selle DARWINi kaudu viivitamata ESRNi haldusnõukogu liikmetele ja hindamisrühmale.

3. Viie EKP tööpäeva jooksul alates lõikes 2 osutatud teatise saamisest võivad ESRNi haldusnõukogu liikmed esile tuua olulisi probleeme seoses ebasoodsate välisteguritega, näiteks teavitatud makrotasandi usaldatavuspoliitika meetmete ebasoodne piiriülene ülekandumise mõju. Need liikmed võivad samuti teada anda, et nende asutus soovib osaleda hindamisrühmas vaatlejana, kui asutus ei ole esindatud. Sujuva ja tõhusa menetluse tagamiseks peaksid liikmed olulistest probleemidest võimalusel teatama inglise keeles.

4. 12 EKP tööpäeva jooksul alates teatise saamisest kooskõlas lõikega 2 valmistab hindamisrühm ette hinnangu ja arvamuse või soovituse eelnõu makrotasandi usaldatavuspoliitika meetme kohasuse kohta, võttes arvesse direktiivi 2013/36/EL ja määruse (EL) nr 575/2013 nõudeid makrotasandi finantsjärelevalve ja finantsstabiilsuse seisukohast.

5. ESRNi sekretariaat edastab arvamuse või soovituse eelnõu, kui hindamisrühm on selle lõpetanud, viivitamata DARWINi kaudu kõikidele ESRNi haldusnõukogu liikmetele kaalumiseks kirjalikus menetluses. Nelja EKP tööpäeva jooksul pärast esitamise kuupäeva võivad ESRNi haldusnõukogu liikmed esitada arvamuse või soovituse eelnõu kohta märkusi enne ESRNI haldusnõukogu poolt otsuse tegemist.

6. Kahe EKP tööpäeva jooksul pärast ESRNi liikmete märkuste esitamise tähtaja lõppemise kuupäeva peab hindamisrühm kaaluma, kas arvamuse või soovituse eelnõu tuleb saadud märkuste põhjal muuta ja esitab ESRNi sekretariaadi kaudu lõpliku arvamuse või soovituse eelnõu ESRNi haldusnõukogule.

7. Hindamisrühma poolt koostatud hinnangu ja eelnõu põhjal teeb ESRNi haldusnõukogu arvamuse või soovituse eelnõu osas otsuse. Välja arvatud juhul, kui ESRNI haldusnõukogu koosolek kutsutakse kokku ESRNi töökorra alusel, teeb ESRNi haldusnõukogu otsuse kirjalikus menetluses; ESRNi haldusnõukogu liikmetele antakse vähemalt viis EKP tööpäeva oma hääle andmiseks. ESRNi haldusnõukogu peab otsuse tegema vähemalt üks EKP tööpäev enne direktiivi 2013/36/EL artikli 133 lõikes 14 või määruse (EL) nr 575/2013 artikli 458 lõikes 4 osutatud ühekuulise tähtaja lõppemist.

8. Juhul kui teavitavad asutused ei esita ESRNi täiendava teabe taotluse peale kogu asjakohast teavet, mis on vajalik kavandatava meetme asjakohasuse hindamiseks, k.a direktiivi 2013/36/EL ja määruse (EL) nr 575/2013 nõuetele vastavuse hindamiseks, võib ESRN oma arvamuses sätestada, et vastavust direktiivi 2013/36/EL ja määruse (EL) nr 575/2013 nõuetele ei saa hinnata. ESRN võib kohastel juhtudel vastu võtta vastuoleva arvamuse või soovituse.

Artikkel 5

ESRNi soovitus makrotasandi usaldatavuspoliitika meetmete kõigipoolsuse kohta

1. Käesolevat artiklit kohaldatakse soovituse ESRN/2015/2 muutmise suhtes artikli 1 lõike 2 punkti b tähenduses.

2. Viie EKP tööpäeva jooksul alates liikmesriigi kõigipoolsuse taotluse saamisest ESRNi poolt kooskõlas muu hulgas direktiivi 2013/36/EL artikli 134 lõikega 4 ja määruse (EL) nr 575/2013 artikli 458 lõikega 8 esitab ESRNi sekretariaat selle DARWINi kaudu tehnilise nõuandekomitee (ATC), ESRNi haldusnõukogu ja hindamisrühma liikmetele.

3. Viie EKP tööpäeva jooksul alates lõikes 2 osutatud teabe edastamisest võivad ESRNi haldusnõukogu liikmed selgitada ESRNile, et teavitatud makrotasandi usaldatavuspoliitika meetme piiriülesel ülekandumisel on nende jurisdiktsioonile oluline ebasoodne mõju, ja osutada, et nende asutus soovib osaleda hindamisrühmas vaatlejana, kui nende riik ei ole esindatud. Sujuva ja tõhusa menetluse tagamiseks peaksid ESRNi haldusnõukogu liikmed võimalusel esitama asjaomase teabe ESRNile inglise keeles.

4. 25 EKP tööpäeva jooksul alates lõikes 3 osutatud teabe edastamisest hindab hindamisrühm vajadust vastu võtta kõigipoolsuse soovitus vajadusel koos soovituse ESRN/2015/2 muutmise eelnõuga. Hindamisrühm teeb ATC-le ettepaneku teavitatud meetme kõigipoolsuse kohta ja vahendite kohta, mille abil kõigipoolsust saavutada kooskõlas soovitusega ESRN/2015/2.

a) Juhul kui hindamisrühm leiab, et asjaomase meetme osas on põhjendatud kõigipoolsuse arutamine, esitab ESRNi sekretariaat hindamisrühma hinnangu ja soovituse ESRN/2015/2 muutmise eelnõu ATC koosolekul arutamiseks. Arutamisele kuuluvad erinevad meetmed, mille abil muud liikmesriigid võiksid saavutada kõnealuse meetme kõigipoolsuse. Juhul kui muude liikmesriikide õigusaktide alusel ei ole sama kõnealune meede võimalik, tuvastab hindamisrühm muid samaväärse mõjuga meetmeid, mida asjaomased asutused võiksid võimaluste piires kõigipoolsuse saavutamiseks kasutada.

b) Kui hindamisrühm leiab, et arutelu ei ole vajalik, kuna teavitatud meede põhineb riskipositsioonil ja on kõikides liikmesriikides kättesaadav, võib ESRNi sekretariaat edastada soovituse ESRN/2015/2 muutmise eelnõu DARWINi kaudu kõikidele ATC liikmetele kirjalikuks menetluseks. Sel juhul sätestatakse soovituse ESRN/2015/2 muutmise eelnõus kõnealuse meetme kõigipoolsuse taotlus kõikidele liikmesriikidele.

5. Juhul kui pärast meetme kõigipoolsuse arutelu ATC koosolekul on vajalik kirjalik menetlus või kooskõlas lõike 4 punktiga b, võivad ATC liikmed esitada soovituse eelnõu osas märkusi viie EKP tööpäeva jooksul pärast DARWINi kaudu edastamise kuupäeva.

6. Viie EKP tööpäeva jooksul pärast ATC märkuste esitamise tähtaja lõppu või ATC koosoleku kuupäeva, mil meetme kõigipoolsust arutati, esitab ESRNi sekretariaat kohastel juhtudel DARWINi kaudu soovituse ESRN/2015/2 muutmise eelnõu ESRNi haldusnõukogule konsulteerimiseks. Kui ATC liikmed esitavad olulisi märkusi lõikes 5 osutatud kirjalikus menetluses või ATC koosolekul, võib soovituse ESRN/2015/2 muutmise eelnõu koostamise tähtaega pikendada kuni 25 EKP tööpäevani.

7. ESRNi haldusnõukogu võib esitada kohastel juhtudel märkusi soovituse ESRN/2015/2 muutmise eelnõu kohta viie EKP tööpäeva jooksul pärast eelnõu esitamist ESRNi haldusnõukogule.

8. Viie EKP tööpäeva jooksul pärast ESRNi haldusnõukogu liikmete märkuste esitamise tähtaja lõppu esitab ESRNi sekretariaat kohastel juhtudel soovituse ESRN/2015/2 muutmise lõpliku eelnõu ESRNi haldusnõukogule heakskiitmiseks kirjalikus menetluses või ESRNi haldusnõukogu koosolekul. ESRNi haldusnõukogu võib teha otsuse soovituse ESRN/2015/2 muutmise eelnõu kohta kirjalikus menetluses või ESRNi haldusnõukogu koosolekul kooskõlas otsuse ERSN/2011/1 artikliga 6.

Artikkel 6

ESRNi soovitused konkreetsete kolmandate riikide CCB määrade kohta

1. Käesolevat artiklit kohaldatakse soovituste suhtes artikli 1 lõike 2 punkti c tähenduses.

2. Hindamisrühmalt võidakse taotleda kolmanda riigi krediidiarengu analüüsimist, mis võib tingida ESRNi soovituse eelnõu konkreetsete kolmandate riikide CCB määrade kohta asjaomase kolmanda riigi jaoks järgmistel juhtudel:

a) kui asjaomane kolmas riik palub tunnustada puhvri määra, mis ületab 2,5 %;

b) kui määratud asutus teavitab ESRNi kooskõlas soovituse ESRN/2015/1 soovitusega A(1) või, Baseli pangajärelevalve komitee (BCBS) liikmesriikide puhul, kui ESRNi sekretariaat saab teada, et asjaomase kolmanda riigi asutus on seadnud selle riigi CCB määra üle 2,5 %;

c) kui määratud asutus teavitab ESRNi kooskõlas soovituse ESRN/2015/1 soovitustega A(2) ja B(3);

d) kui määratud asutus teavitab ESRNi kooskõlas soovituse ESRN/2015/1 soovitusega C(1) või, kui CCB määra kehtestab kolmanda riigi asutus BCBS liikmesriigist ja seda tunnustati ESRNi soovituse alusel, ja ESRNi sekretariaat saab teada, et asjaomane kolmanda riigi asutus on kehtestanud CCB määra madalama määraga;

e) kui määratud asutus teavitab ESRNi kooskõlas soovituse ESRN/2015/1 soovitusega C(2) või, kui CCB määra kehtestab kolmanda riigi asutus BCBS liikmesriigist ja see kehtestati ESRNi soovituse alusel, ja ESRNi sekretariaat saab teada, et asjaomane kolmanda riigi asutus on kehtestanud CCB määra madalama määraga;

f) kui ESRNi sekretariaat näeb ülemäärase krediidikasvu märke kolmandas riigis, mis määratletakse liidu jaoks olulisteks kooskõlas määratlusega otsuse ESRB/2015/3 artiklis 4.

3. Viie EKP tööpäeva jooksul pärast ühe lõikes 2 osutatud juhtumi toimumise kuupäeva esitab ESRNi sekretariaat DARWINI kaudu asjaomase teabe ATC-le, ESRNi haldusnõukogule ja hindamisrühmale. Hindamisrühma eesistuja otsustab, kas ja millal teavitada asjaomase kolmanda riigi asutust ning kutsuda esindaja hindamisrühmas vaatlejana osalema.

4. Viie EKP tööpäeva jooksul alates lõikes 3 osutatud teabe edastamisest võivad ESRNi haldusnõukogu liikmed selgitada ESRNile, et nende liikmesriigil on kõnealuse kolmanda riigi suhtes võetud olulised riskipositsioonid ja osutada, et nende asutus soovib osaleda hindamisrühmal vaatlejana, kui nende asutus ei ole esindatud. Sujuva ja tõhusa menetluse tagamiseks peaksid liikmed võimalusel esitama asjaomase teabe ESRNile inglise keeles.

5. 25 EKP tööpäeva jooksul alates lõikes 4 osutatud teabe edastamisest hindab hindamisrühm vajadust vastu võtta soovitus konkreetsete kolmandate riikide CCB määrade kohta, mida kohaldatakse asjaomases kolmandas riigis. Juhul kui hindamisrühm peab soovitust vajalikuks, lisatakse hinnangule soovituse eelnõu. ESRNi sekretariaat esitab hinnangu ja kohastel juhtudel soovituse eelnõu ATC koosolekul arutamiseks või DARWINi kaudu kirjalikuks menetluseks.

6. Viie EKP tööpäeva jooksul pärast kirjalikuks menetluseks esitamise kuupäeva võivad ATC liikmed esitada hinnangu ja kohastel juhtudel soovituse eelnõu kohta märkusi.

7. Viie EKP tööpäeva jooksul pärast ATC märkuste esitamise tähtaja lõppemise kuupäeva või ATC koosoleku kuupäevast esitab ESRNi sekretariaat hinnangu ja kohastel juhtudel soovituse eelnõu DARWINi kaudu ESRNi haldusnõukogule konsulteerimiseks.

8. Viie EKP tööpäeva jooksul pärast esitamise kuupäeva võivad ESRNi haldusnõukogu liikmed esitada märkusi hinnangu kohta ja kohastel juhtudel soovituse eelnõu kohta.

9. Kui hindamisrühm leidis, et vajalik on soovitus ja ESRNi haldusnõukogu konsulteerimises ei esitatud olulisi märkusi, esitab ESRNi sekretariaat lõpliku soovituse eelnõu viie EKP tööpäeva jooksul pärast ESRNi haldusnõukogu liikmete poolt märkuste esitamise tähtaja lõppemise kuupäeva ESRNi haldusnõukogule heakskiitmiseks kirjalikus menetluses või ESRNi haldusnõukogu koosolekul.

10. Kui ESRNi haldusnõukogu konsulteerimises esitati olulisi märkusi, paneb ESRNi sekretariaat küsimuse järgmise ESRNi haldusnõukogu koosoleku aruteluks.

11. ESRNi haldusnõukogu võib teha otsuse soovituse lõpliku eelnõu kohta kirjalikus menetluses või ESRNi haldusnõukogu koosolekul kooskõlas otsuse ESRN/2011/1 artikliga 6.

12. Lõigetes 3 kuni 11 kirjeldatud menetlust võib lühendada, kui ESRNi otsust konkreetsete kolmandate riikide CCB määrade kohta taotletakse kiireloomulise juhtumina. Hindamisrühma eesistuja võib otsustada eespool osutatud menetlust lühendada teavitava asutuse taotlusel ja/või liidu pangandussüsteemile tuleneva riski olemuse alusel.

Artikkel 7

Hindamisrühm

1. Hindamisrühm koostab hinnangud ja arvamuste või soovituste eelnõud makrotaseme usaldatavuspoliitika meetmete, makrotasandi usaldatavuspoliitika meetmete ja kolmandate riikide CCB määrade kohta. Hindamisrühma liikmed ja vaatlejad peavad olema nii tehnilistes kui ka poliitilistes küsimustes piisavalt kogenud.

2. Hindamisrühma eesistujaks on ESRNi sekretariaadi juhataja või tema asendaja.

3. Hindamisrühma koosseis on järgmine: a) kaks ESRNi sekretariaadi esindajat, sh hindamisrühma eesistuja, b) üks EKP järelevalve funktsiooniga seotud esindaja, c) üks EKP makrotasandi usaldatavusjärelevalvega funktsiooniga seotud esindaja, d) üks esindaja Euroopa Komisjonist, e) üks esindaja Euroopa Pangandusjärelevalvest (EBA), ja f) üheksa esindajat, kes esindavad liikmesriigi keskpanka (RKP). RKPde esindajad, kes on järelevalvenõukogu juhtkomitee liikmed, sh RKP esindajad, kelle hulgast määratakse ESRNi eesistuja esimene asetäitja ja ATC eesistuja, kuuluvad üheksa RKP esindaja hulka.

4. RKPde poolt ametisse nimetatud ESRNi haldusnõukogu liikmete hulgast määrab ESRNi haldusnõukogu üheksa lõikes 3 osutatud RKP esindajat. Nad määratakse ametisse samaks ametiajaks, kui nende asutuse esindaja järelevalvenõukogu juhtkomitees või muul juhul kolmeks aastaks. Kui nende asutus ei ole juhtkomitees esindatud, võib RKP esindajaid hindamisrühmas uuesti ametisse nimetada.

5. Kõik muud hindamisrühma liikmed nimetatakse ametisse tähtajatult.

6. Kõik ESRNi liikmesasutused, kes on hindamisrühmas esindatud, võivad oma liikmeid muuta või määrata enam kui ühe isiku sõltuvalt nõutavatest erialateadmistest ja ülesande liigist, mida hindamisrühm peab kooskõlas artikli 1 lõikega 2 teostama. Muudatused peab heaks kiitma hindamisrühma eesistuja. Hindamisrühma koosseis peab tagama nii euroala kui euroalaväliste liikmesriikide tasakaalustatud esindatuse.

7. Hindamisrühmas võivad osaleda vaatlejad, kes võivad osaleda aruteludes. Vaatlejateks võivad olla kuni kaks esindajat liikmesriigi kohta, kellest üks on RKPst ja üks asjaomasest asutusest või muust ESRNi haldusnõukogus esindatud asutusest, kes on esile toonud olulisi probleeme kooskõlas artikli 4 lõikega 3, osutanud makrotasandi usaldatavuspoliitika meetme olulisele ebasoodsale piiriülesele ülekandumismõjule selles riigis kooskõlas artikli 5 lõikega 3, või kes on liikmesriigist, kellel on oluline riskikontsentratsioon kõnealuse kolmanda riigi suhtes kooskõlas artikli 6 lõikega 4. ESRNi haldusnõukogu liikmed koordineerivad oma riigi esinduse hindamisrühmas asjaomaste riigiasutustega, kui nad ei ole esindatud ESRNi haldusnõukogus ja arutlusel olev meede on nende pädevuses. Kui soovitus või arvamus koostatakse kooskõlas direktiivi 2013/36/EL artikli 133 lõigetega 14 ja 15 ja määruse (EL) nr 575/2013 artikli 458 lõikega 4, osalevad komisjoni ja EBA esindajad vaatlejatena. Hindamisrühmas võivad vaatlejatena osaleda ka kuni kaks esindajat (üks asjaomasest RKPst ja üks riigi asjaomasest asutusest) liikmesriigist, kes teavitas makrotasandi usaldatavuspoliitika meetmest ja/või taotles makrotasandi usaldatavuspoliitika meetme kõigipoolsust. Vaatlejatena võib osalema kutsuda ka esindajaid kolmandatest riikidest, kelle CCB määrasid arutatakse; sel juhul tuleb nendega sõlmida konfidentsiaalsusleping.

8. Juhul kui kooskõlas nõukogu määruse (EL) nr 1024/2013 (9) artikli 5 lõikega 2 teatab riigisisesest makrotasandi usaldatavuspoliitika meetmest EKP ja mitte riigiasutus, on EKP esindatud kahe vaatlejaga ja asjaomane liikmesriik kahe vaatlejaga, kes määratakse ametisse lõikes 7 sätestatud korras.

9. Et vältida huvide konflikti makrotasandi usaldatavuspoliitika meetmete hindamisel artikli 1 lõike 2 punkti a alusel, peatatakse ajutiselt hindamisrühma liikmestaatus ilma liikmeid asendamata liikmesriikide või EKP esindajate puhul juhtudel, kui asjaomase liikmesriigi asjaomane asutus või EKP on teatanud makrotasandi usaldatavuspoliitika meetmest või esile toonud olulised probleemid seoses makrotasandi usaldatavuspoliitika meetmega või taotlenud hindamisrühma poolt hindamisele kuuluva makrotasandi usaldatavuspoliitika meetmete kõigipoolsust.

10. Hindamisrühma liikmed koostavad arvamuste või soovituste eelnõud kooskõlas artikli 4 lõikega 4, artikli 5 lõikega 4 ja artikli 6 lõikega 5 ning ESRNi haldusnõukogu peab nende osas hääletama. Hindamisrühm peab püüdma saavutada oma liikmete vahel konsensust. Asjaoludest sõltuvalt võib ta koos ESRNi nõukogule esitatava hinnanguga esitada enamuse ja vähemuse seisukoha.

Artikkel 8

Üleminekusätted

1. Üheksa RKP esindajat, kes on ametisse nimetatud kooskõlas otsuse ESRN/2014/2 artikli 5 lõigetega 2 ja 8, jäävad ametisse kuni otsuse ESRN/2014/2 artikli 5 lõikes 8 osutatud ametiaja lõpuni.

2. Pärast esialgse kaheaastase ametiaja lõppu 27. jaanuaril 2016 asendatakse neli asjaomast RKP esindajat ühe esindajaga igast neljast järelevalvenõukogu juhtkomitees esindatud RKPst. Juhul kui juhtkomitee RKP on pärast 27. jaanuari 2016 hindamisrühmas juba esindatud, asendatakse tema hindamisrühma liige esindajaga sellest RKPst, kelle juurest määrati ATC eesistuja.

3. Pärast esialgse kolmeaastase ametiaja lõppu 27. jaanuaril 2017 asendatakse viis asjaomast RKP esindajat nelja esindajaga neljast RKPst, kes on ametisse nimetatud kooskõlas artikli 7 lõikega 4, ja ühega RKPst, kelle juurest määrati ESRNi eesistuja esimene asetäitja.

Artikkel 9

Kehtetuks tunnistamine

Käesolev otsus tunnistab kehtetuks ja asendab otsuse ESRN/2014/2.

Artikkel 10

Jõustumine

Käesolev otsus jõustub 1. jaanuaril 2016.

Frankfurt Maini ääres, 16. detsember 2015 ESRNi eesistuja Mario DRAGHI

(1) ELT L 331, 15.12.2010, lk 1.

(2) ELT L 176, 27.6.2013, lk 1.

(3) ELT L 176, 27.6.2013, lk 338.

(4) Ingliskeelne tekst on avaldatud ESRNi veebilehel www.esrb.europa.eu.

(5) Ingliskeelne tekst on avaldatud ESRNi veebilehel www.esrb.europa.eu.

(6) ELT C 58, 24.2.2011, lk 4.

(7) Ingliskeelne tekst on avaldatud ESRNi veebilehel www.esrb.europa.eu.

(8) Euroopa Süsteemsete Riskide Nõukogu otsus ESRN/2014/2, 27. jaanuar 2014, koordineerimise raamistiku kohta, mis käsitleb riikide makrotasandi usaldatavuspoliitika meetmetest teatamist pädevate või määratud asutuste poolt ning ESRNi arvamuste ja soovituste esitamist (ELT C 98, 3.4.2014, lk 3).

(9) Nõukogu määrus (EL) nr 1024/2013, 15. oktoober 2013, millega antakse Euroopa Keskpangale eriülesanded seoses krediidiasutuste usaldatavusnõuete täitmise järelevalve poliitikaga (ELT L 287, 29.10.2013, lk 63).